P6_TA(2006)0277

Προστασία των οικονομικών συμφερόντων των Κοινοτήτων και καταπολέμηση της απάτης (2004)

Ψήφισμα του Ευρωπαϊκού Κοινοβουλίου σχετικά με την προστασία των οικονομικών συμφερόντων των Κοινοτήτων και την καταπολέμηση της απάτης — Ετήσια Έκθεση 2004 (2005/2184(INI))

Το Ευρωπαϊκό Κοινοβούλιο,

- έχοντας υπόψη τα ψηφίσματά του σχετικά με προγενέστερες ετήσιες εκθέσεις της Επιτροπής και της Ευρωπαϊκής Υπηρεσίας Καταπολέμησης της Απάτης (OLAF),

- έχοντας υπόψη την από 19 Ιουλίου 2005 έκθεση της Επιτροπής στο Συμβούλιο και στο Ευρωπαϊκό Κοινοβούλιο με τίτλο "Προστασία των οικονομικών συμφερόντων των Κοινοτήτων — Καταπολέμηση της απάτης — Ετήσια έκθεση 2004" (COM(2005)0323), καθώς και τα παραρτήματα (SEC(2005)0973, SEC(2005)0974),

- έχοντας υπόψη τη συμπληρωματική έκθεση δραστηριοτήτων της OLAF για το χρονικό διάστημα από τον Ιούλιο έως τον Δεκέμβριο 2004 [1],

- έχοντας υπόψη την ετήσια έκθεση του Ευρωπαϊκού Ελεγκτικού Συνεδρίου σχετικά με την εκτέλεση του σχεδίου του προϋπολογισμού κατά το οικονομικό έτος 2004 [2],

- έχοντας υπόψη το άρθρο 276, παράγραφος 3, και άρθρο 280, παράγραφος 5, της Συνθήκης,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Ελέγχου του Προϋπολογισμού (A6-0185/2006),

Έκταση των παρατυπιών και απατών που κοινοποιήθηκαν

1. επιδοκιμάζει το γεγονός ότι τα χρονικά διαστήματα που καλύπτει η ετήσια έκθεση της Επιτροπής σχετικά με την προστασία των οικονομικών συμφερόντων και για την έκθεση δραστηριοτήτων της OLAF ταυτίζονται επιτέλους και έχει έτσι βελτιωθεί η δυνατότητα σύγκρισής τους·

2. διαπιστώνει ότι το έτος 2004 στους τομείς ίδιων πόρων, γεωργίας και διαρθρωτικής πολιτικής κοινοποιήθηκαν από τα κράτη μέλη παρατυπίες και απάτες συνολικού ύψους 982,3 εκατομμυρίων ευρώ περίπου (από το έτος 2003: 922 εκατομμύρια ευρώ, από το έτος 2002: 1,15 δισεκατομμύριο ευρώ)· οι αριθμοί που διαβίβασαν τα κράτη μέλη στις Βρυξέλλες αναλύονται ως εξής:

- Ίδιοι πόροι: 205,7 εκατομμύρια ευρώ (έτος 2003: 269,9 εκατομμύρια ευρώ, έτος 2002: 341,9 εκατομμύρια ευρώ),

- Εγγυήσεις του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ): 82,1 εκατομμύρια ευρώ (έτος 2003: 169,7 εκατομμύρια ευρώ, έτος 2002: 198,1 εκατομμύρια ευρώ),

- Διαρθρωτικές ενέργειες: 694,5 εκατομμύρια ευρώ (έτος 2003: 482,2 εκατομμύρια ευρώ, έτος 2002: 614,1 εκατομμύρια ευρώ)·

3. υπογραμμίζει ότι οι διακυμάνσεις που παρατηρούνται από το ένα έτος στο άλλο όσον αφορά το μέγεθος των ζημιών που κοινοποιούνται δεν πρέπει να υπερτιμούνται και επηρεάζονται ενδεχομένως από πολλαπλούς παράγοντες·

4. θεωρεί εντελώς απαράδεκτο το γεγονός ότι ακόμη ορισμένα από τα "παλαιά" κράτη μέλη (Γερμανία, Ελλάδα και Ισπανία) δεν διαβιβάζουν τις κοινοποιήσεις παρατυπιών στην Επιτροπή σε ηλεκτρονική μορφή, ότι οι κοινοποιήσεις είναι ατελείς και ότι η διαβίβαση πραγματοποιείται με πολυετείς καθυστερήσεις·

5. διαπιστώνει ότι στον τομέα των ιδίων πόρων η αξία των ζημιών που δηλώθηκαν έχει μειωθεί από 269,9 εκατομμύρια ευρώ (2003) στα 205,7 εκατομμύρια ευρώ (2004)· ιδιαίτερα ευπρόσβλητα στην απάτη είναι τα εμπορεύματα όπως τα τσιγάρα, οι συσκευές τηλεόρασης και η ζάχαρη· ο αριθμός των περιπτώσεων στο Βέλγιο (+ 58 %), στη Σουηδία (+ 36 %) και στη Γαλλία (+ 30 %) έχει αυξηθεί σημαντικά· 54,8 εκατομμύρια ευρώ (27%) έχουν ήδη αποδοθεί·

6. διαπιστώνει ότι στον τομέα των γεωργικών δαπανών οι δηλωθείσες ζημίες μειώθηκαν κατά 50 %: από 169,7 εκατομμύρια ευρώ (2003) στα 82,1 εκατομμύρια ευρώ (2004)· εκφράζει τη λύπη του για το γεγονός ότι η προθυμία για τη δήλωση περιπτώσεων απάτης μειώνεται όσο περισσότερο αυξάνονται τα ποσά επιδότησης· επικρίνει για μια ακόμη φορά τη Γερμανία, την Ελλάδα και την Ισπανία που δεν έχουν εισαγάγει ακόμη το ηλεκτρονικό σύστημα κοινοποίησης· εξάλλου, ιδίως η Γερμανία και οι Κάτω Χώρες δεν τηρούν την υποχρέωσή τους για την κοινοποίηση της ταυτότητας των φυσικών και νομικών προσώπων που έχουν διαπράξει τις διαπιστωθείσες παρατυπίες·

7. τονίζει ωστόσο ότι, παρακολουθώντας τον τομέα του ΕΓΤΠΕ επί μεγάλο χρονικό διάστημα, παρατηρείται σημαντική μείωση του μεγέθους των ζημιών, ενώ στον τομέα των διαρθρωτικών ταμείων σημειώνεται σημαντική αύξηση· έτσι λ.χ. το μέγεθος των ζημιών που δηλώθηκαν για το έτος 2000 στον τομέα του ΕΓΤΠΕ ανερχόταν στα 474,6 εκατομμύρια ευρώ, ενώ στα διαρθρωτικά ταμεία το 2000 ήταν μόνο 114,2 εκατομμύρια ευρώ· στο μεταξύ έχει σχεδόν αντιστραφεί η σχετική σημασία των δύο τομέων στη στατιστική της απάτης·

8. τονίζει ότι η μείωση του μεγέθους των ζημιών στον τομέα της γεωργίας οφείλεται ενδεχομένως στη σωστή λειτουργία του ολοκληρωμένου συστήματος διαχείρισης και ελέγχου (ΟΣΔΕ)· για τον λόγο αυτόν, το Κοινοβούλιο επιμένει να εφαρμόζεται το σύστημα αυτό σε όλα τα κράτη μέλη· εκφράζει τη λύπη του για το γεγονός ότι σύμφωνα με το σημείο 4.8 της ετήσιας έκθεσης 2004 του Ευρωπαϊκού Ελεγκτικού Συνεδρίου περισσότερο από επτά έτη μετά τη λήξη της προθεσμίας για την πλήρη εφαρμογή του συστήματος, το ΟΣΔΕ δεν εφαρμόζεται ακόμη πλήρως στην Ελλάδα· σημειώνει ότι η Ελληνική Κυβέρνηση απέρριψε τις αιτιάσεις αυτές και το Νοέμβριο του 2005 άρχισε διαπραγματεύσεις με την Επιτροπή προκειμένου να διευθετήσει αυτό το θέμα·

9. επισημαίνει ότι στην Ισπανία (35 εκατομμύρια ευρώ) και στη Γερμανία (19 εκατομμύρια ευρώ) αντιστοιχεί άνω του 65 % του ποσού ζημιών· από παρατυπίες πλήττονται ιδιαίτερα οι άμεσες ενισχύσεις (29 εκατομμύρια ευρώ: ιδίως με τη δήλωση ανύπαρκτων εκτάσεων), οι επιστροφές κατά την εξαγωγή (21 εκατομμύρια ευρώ: συχνά με τη χρήση πλαστών τελωνειακών εγγράφων) και τα μέτρα στήριξης της αγοράς (20 εκατομμύρια ευρώ: κυρίως όσον αφορά τα εσπεριδοειδή και τα κηπευτικά)·

10. επισημαίνει ότι το έτος 2004 το μέγεθος των ζημιών στις διαρθρωτικές ενέργειες αυξήθηκε σημαντικά: από 482,2 εκατομμύρια ευρώ (2003) στα 694,5 εκατομμύρια ευρώ (2004, συμπεριλαμβανομένων και των 163 εκατομμυρίων ευρώ, που αφορούν το ταμείο συνοχής)· κανονικά το 86 % των παρατυπιών κοινοποιείται δύο έτη ύστερα από τη αποκάλυψή τους· από τα 532 εκατομμύρια ευρώ, στα οποία ανέρχονται οι ζημίες στο πλαίσιο των διαρθρωτικών ταμείων, τα 485 εκατομμύρια ευρώ προέρχονται από το Ευρωπαϊκό Ταμείο Περιφερειακής Ανάπτυξης· το μέγεθος των ζημιών που δηλώθηκε από την Ιταλία (194,9 εκατομμύρια ευρώ), τη Γερμανία (127,5 εκατομμύρια ευρώ) και την Ελλάδα (112 εκατομμύρια ευρώ) αποτελούν το 81,6 % του συνολικού ποσού ζημιών που κοινοποιήθηκαν· η συχνότερη αιτία των παρατυπιών ήταν η λανθασμένη εφαρμογή των μέτρων καθώς και η παραβίαση των συμβατικών όρων·

11. είναι της γνώμης, στο πλαίσιο αυτό, ότι κατά το χρονικό διάστημα που αφορά η έκθεση του 2005 ιδιαίτερη προσοχή πρέπει να δοθεί στις παρατυπίες που αφορούν τον τομέα των διαρθρωτικών ενεργειών·

12. λαμβάνει υπόψη, αλλά θεωρεί ακατανόητο, το γεγονός [3] ότι η Γερμανία δεν εκπληρώνει πλήρως τις υποχρεώσεις της υποβολής αναφοράς σχετικά με τις διαπιστωθείσες παρατυπίες στον τομέα των γεωργικών και διαρθρωτικών δαπανών και ότι έχει υποβάλει στοιχεία σχετικά με τα εμπλεκόμενα πρόσωπα ή εταιρείες μόνο σε τρεις από τις συνολικά 1798 περιπτώσεις που δηλώθηκαν· εξάλλου διαπιστώνει ότι οι Κάτω Χώρες δεν εκπληρώνουν την υποχρέωσή τους υποβολής αναφοράς σχετικά με τις γεωργικές δαπάνες και έχουν υποβάλει στοιχεία σχετικά με τα εμπλεκόμενα πρόσωπα ή εταιρείες μόνον σε μία από τις συνολικά 370 δηλωθείσες περιπτώσεις·

13. αναμένει, επομένως, από την Επιτροπή να υποβάλει πριν από την 1η Νοεμβρίου 2006 έκθεση, στην οποία θα παρουσιάζει τα μέτρα που έχει λάβει για να υποχρεώσει τα κράτη μέλη να εκπληρώνουν τις συμβατικές τους υποχρεώσεις·

14. επισημαίνει ότι στο χρονικό διάστημα 2002 έως 2004 σημειώθηκαν παρατυπίες κατά τη χρήση των προενταξιακών ενισχύσεων· ότι το ποσό που αντιστοιχεί στο συνολικό επιλέξιμο κόστος σχεδίων αναφορικά με παρατυπίες (συμπεριλαμβανομένων όλων των πηγών χρηματοδότησης από εθνικούς πόρους, πόρους ΕΕ και άλλους δότες) ανέρχονταν σε 2,38 δισεκατομμύρια ευρώ και ότι τα ποσά αυτά αφορούν τα προγράμματα ΡHARE ISPA και SAPARD για 1,118 δισεκατομμύρια ευρώ, 1,105 δισεκατομμύρια ευρώ και 158 εκατομμύρια ευρώ αντιστοίχως· επισημαίνει επίσης ότι στα μέτρα με επιλέξιμο προς επιχορήγηση κόστος μεταξύ 100000 ευρώ και 1 εκατομμυρίου ευρώ σημειώθηκε το μεγαλύτερο ύψος ζημιών και ότι οι παρατυπίες αποκαλύφθηκαν στις περισσότερες περιπτώσεις με τη βοήθεια διοικητικών και δικονομικών ελέγχων·

15. λαμβάνει με ανησυχία υπόψη ότι στο 90 % όλων των περιπτώσεων που δηλώθηκαν στον τομέα των προενταξιακών ενισχύσεων, δεν ήταν δυνατό για την Επιτροπή να ενημερωθεί σχετικά με τι είδους παρατυπίες αποκαλύφθηκαν, ποια ποσά μπόρεσαν να ανακτηθούν και ποια ποσά πρέπει να ανακτηθούν ακόμη· η Επιτροπή αποδίδει το γεγονός αυτό στην έλλειψη πείρας των εν λόγω χωρών· συμμερίζεται την άποψη που εκφράζει το Ευρωπαϊκό Ελεγκτικό Συνέδριο στο σημείο 8.9 της ετήσιας έκθεσής του για το 2004, ότι δηλαδή η δέσμευση πιστώσεων πρέπει να εγκρίνεται μόνον εάν η χώρα διαθέτει αποτελεσματικές δομές διαχείρισης·

Συμπληρωματική έκθεση δραστηριοτήτων της OLAF για την περίοδο από τον Ιούλιο έως το Δεκέμβριο του 2004

16. διαπιστώνει, ότι η OLAF κατά την εν λόγω περίοδο αναφοράς κατέγραψε 720 νέες περιπτώσεις και ο οικονομικός αντίκτυπος όλων των περιπτώσεων, οι οποίες στις 31 Δεκεμβρίου 2004 αποτελούσαν αντικείμενο διεξαγόμενων ερευνών, ανέρχεται σε πρώτη εκτίμηση στα 1225 εκατομμύρια ευρώ· συνολικά στο τέλος της περιόδου αναφοράς 195 περιπτώσεις τελούσαν υπό εξέταση, σε 469 περιπτώσεις άρχισαν έρευνες και σε 655 περιπτώσεις κρίθηκε αναγκαίο να ληφθούν επακόλουθα μέτρα·

17. επιπλέον διαπιστώνει ότι το μέγεθος της ζημίας σε όλες τις περιπτώσεις, για τις οποίες η OLAF έλαβε στο τέλος της περιόδου αναφοράς ( 31 Δεκεμβρίου 2004) επακόλουθα μέτρα ανερχόταν σε 1,78 δισεκατομμύρια ευρώ [4]· τα επακόλουθα μέτρα αφορούσαν κυρίως τον τομέα του φόρου προστιθέμενης αξίας, τις διαρθρωτικές ενέργειες καθώς και την εξωτερική βοήθεια και τις άμεσες δαπάνες·

18. καλεί την OLAF στην επόμενη της έκθεση δραστηριοτήτων να ενημερώσει το Κοινοβούλιο σχετικά με τον τρόπο με τον οποίο ολοκληρώθηκαν τα επακόλουθα διοικητικά, δημοσιονομικά και ποινικά μέτρα που έλαβαν η Επιτροπή και τα κράτη μέλη με βάση τις έρευνες της OLAF·

19. επιδοκιμάζει το γεγονός ότι η OLAF μπόρεσε να μειώσει την περίοδο εξέτασης των εισερχόμενων πληροφοριών σε 3,5 μήνες· επίσης η διάρκεια των ερευνών μπόρεσε να μειωθεί από 30 μήνες (το 2000) σε 23 μήνες (το έτος 2004)· οι πηγές των πληροφοριών στο 32,6 % των περιπτώσεων είναι πληροφοριοδότες, στο 30,6 % των περιπτώσεων οι πληροφορίες διαβιβάζονται από την Επιτροπή και στο 15,7 % των περιπτώσεων οι πληροφορίες προέρχονται από τα κράτη μέλη·

20. διαπιστώνει ότι από τα "παλαιά" κράτη μέλη, οι περισσότερες περιπτώσεις κοινοποιήθηκαν από την Ιταλία, τη Γερμανία και το Βέλγιο, από τα "νέα" κράτη μέλη, τις υποψήφιες και τις προς προσχώρηση χώρες από τη Ρουμανία και την Πολωνία και από τρίτες χώρες της Ασίας και άλλες ευρωπαϊκές χώρες·

21. τονίζει ότι ο τελωνειακός τομέας, η γεωργία και η εξωτερική βοήθεια είναι τομείς ιδιαίτερα ευάλωτοι στην απάτη·

22. επιδοκιμάζει το γεγονός ότι χρησιμοποιείται πλέον η δυνατότητα της εξ αρχής μη δίωξης προφανώς αβασίμων αιτιάσεων (Prima Facie Non-Cases)· καλεί την Εποπτεύουσα Επιτροπή της OLAF να αναλύσει τη νέα αυτή πρακτική στην επόμενή της ετήσια έκθεση·

23. λαμβάνει υπόψη ότι η ομάδα εργασίας για "παλαιές περιπτώσεις" (Task Force "Old Cases") τον Οκτώβριο του 2004 υπέβαλε ενδιάμεση έκθεση σχετικά με 215 περιπτώσεις (για το χρονικό διάστημα από το 1992 έως το 1999)· 206 από αυτές τις περιπτώσεις κατέληξαν σε δίκες· καλεί τον διευθυντή της OLAF να υποβάλει έκθεση στην Επιτροπή Ελέγχου του Προϋπολογισμού σχετικά με το εν λόγω θέμα·

Προετοιμασία της αναθεώρησης του κανονισμού σχετικά με την OLAF

24. λαμβάνει υπόψη ότι τα τρία ενδιαφερόμενα θεσμικά όργανα (Κοινοβούλιο, Συμβούλιο και Επιτροπή) στις 7 Φεβρουαρίου 2006 συμφώνησαν σχετικά με την κάλυψη της θέσης του διευθυντή της OLAF, ο οποίος διορίστηκε από την Επιτροπή στις 14 Φεβρουαρίου 2006·

25. επικρίνει το γεγονός ότι χρειάστηκε υπερβολικά μεγάλο χρονικό διάστημα για το διορισμό του διευθυντή της OLAF και ότι η διαδικασία παρουσιάζει αδυναμίες, οι οποίες πρέπει να αποφευχθούν την επόμενη φορά·

26. υπενθυμίζει ότι οι συζητήσεις σχετικά με τη βελτίωση των νομοθετικών διατάξεων για την καταπολέμηση της απάτης από το έτος 2003 και μετά δεν επέφεραν κανένα αποτέλεσμα· και επιβεβαιώνει εκ νέου την προθυμία του Κοινοβουλίου να συμμετάσχει ενεργά στο εν λόγω έργο·

27. υπογραμμίζει ότι το Κοινοβούλιο δεν πρόκειται να συναινέσει σε πρόταση η οποία θα περιόριζε ενδεχομένως τα κατοχυρωμένα του δικαιώματα·

28. επισημαίνει ότι η Επιτροπή ενέκρινε νέα πρόταση (COM(2006)0244) για την τροποποίηση του κανονισμού (EΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιεί η Ευρωπαϊκή Υπηρεσία Καταπολέμησης της Απάτης (OLAF) [5]·

29. επιδοκιμάζει και υποστηρίζει, στο πλαίσιο αυτό, τη σύσταση του Ευρωπαϊκού Ελεγκτικού Συνεδρίου στο σημείο 36 της γνωμοδότησής του αριθ. 8/2005 [6] να απλοποιηθεί και να ενοποιηθεί η ισχύουσα κοινοτική νομοθεσία για την καταπολέμηση της απάτης και να εξαλειφθούν οι υφιστάμενες αδυναμίες στον τομέα αυτό·

30. υποστηρίζει ιδίως να συμπεριληφθούν όλες οι αρμοδιότητες διεξαγωγής ερευνών της OLAF σε έναν και μοναδικό κανονισμό·

31. συνιστά προς το σκοπό αυτό οι διατάξεις του κανονισμού (ΕΚ, Ευρατόμ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες [7] να προσαρμοστούν στα νέα δεδομένα και να ενταχθούν στον κανονισμό (EΚ) αριθ. 1073/1999· αναμένει από την Επιτροπή να υποβάλει αντίστοιχες προτάσεις·

32. καλεί επιπλέον την Επιτροπή, βάσει της σχετικής νομολογίας του Δικαστηρίου των Ευρωπαϊκών Κοινοτήτων, να υποβάλει πρόταση για τις αναγκαίες τροποποιήσεις του οριζόντιου κανονισμού (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων [8]· υπενθυμίζει ότι οι τροποποιήσεις αυτές πρέπει πλέον να εγκριθούν στο πλαίσιο της διαδικασίας συναπόφασης·

33. καλεί την Επιτροπή να εξετάσει εάν και κατά πόσο οι αρμοδιότητες της Επιτροπής και της OLAF για την καταπολέμηση της απάτης στον τομέα του Φ.Π.Α. που προβλέπονται στην πρόταση κανονισμού σχετικά με την αμοιβαία διοικητική συνδρομή για την προστασία των οικονομικών συμφερόντων της Κοινότητας κατά της απάτης και οποιασδήποτε άλλης παράνομης δραστηριότητας [9] θα μπορούσαν να συμπεριληφθούν στην αναθεώρηση του κανονισμού (EΚ, Eυρατόμ) αριθ. 2988/95·

34. επικροτεί τη διαπίστωση του Ευρωπαϊκού Ελεγκτικού Συνεδρίου στο σημείο II της περίληψης της ειδικής έκθεσης αριθ. 1/2005, ότι το υβριδικό καθεστώς της OLAF, η οποία είναι ανεξάρτητη για τη διεξαγωγή των ερευνών της αλλά υπάγεται στην Επιτροπή για τις υπόλοιπες λειτουργίες της, δεν έθιξε την ανεξαρτησία του έργου της έρευνας [10]· υπογραμμίζει ότι η Επιτροπή Εποπτείας της OLAF είναι αρμόδια για την εξασφάλιση της ανεξαρτησίας της Υπηρεσίας κατά τη διεξαγωγή των ερευνών [11]·

35. επισημαίνει, ωστόσο, το συμπέρασμα του Ευρωπαϊκού Ελεγκτικού Συνεδρίου στο σημείο 93 της ειδικής έκθεσης αριθ. 1/2005, σύμφωνα με το οποίο ο ρόλος της επιτροπής εποπτείας πρέπει να επαναπροσδιοριστεί, προκειμένου να αποτραπεί κάθε κίνδυνος ανάμειξης στις διεξαγόμενες έρευνες·

Έρευνες της OLAF και προστασία των θεμελιωδών δικαιωμάτων

36. σημειώνει με έντονη ανησυχία την απόφαση του Πρωτοδικείου της 6ης Απριλίου 2006 [12] στην υπόθεση IRELA, η οποία υποχρέωνε την Επιτροπή να καταβάλει χρηματική αποζημίωση σε υπάλληλο·

37. επισημαίνει το συμπέρασμα του Δικαστηρίου ότι η OLAF επέδειξε σαφώς αθέμιτη συμπεριφορά κατά τη διάρκεια της διεξαγωγής της έρευνάς της και την σύνταξη της έκθεσης της έρευνας, καθώς η OLAF διέπραξε σοβαρή και κατάφωρη παραβίαση της απαίτησης αμεροληψίας·

38. θεωρεί ότι η παρούσα απόφαση επιβεβαιώνει την άποψη της Επιτροπή Εποπτείας της OLAF, η οποία έχει επισταμένως και επανειλημμένως επιστήσει την προσοχή στην ανάγκη τήρησης των θεμελιωδών δικαιωμάτων και στο γεγονός ότι αυτό αποτελεί προϋπόθεση για τη διενέργεια αποτελεσματικών ερευνών εκ μέρους της OLAF, τα αποτελέσματα των οποίων πρέπει να ευσταθούν στο δικαστήριο εφόσον χρειασθεί·

39. υπενθυμίζει το πόρισμα του Ευρωπαϊκού Ελεγκτικού Συνεδρίου στο σημείο IX της υπ' αριθ. 1/2005 ειδικής έκθεσής του, σύμφωνα με το οποίο ο ανεξάρτητος χαρακτήρας του ελέγχου της νομιμότητας των τρεχουσών ερευνών καιτου σεβασμού των θεμελιωδών δικαιωμάτων των ατόμων που υποβάλλονται σε έρευνα δεν έχει εξασφαλισθεί·

40. θεωρεί ότι η OLAF πρέπει να συνεργασθεί με πνεύμα εμπιστοσύνης με τον Ευρωπαίο Διαμεσολαβητή και τον Ευρωπαίο Επόπτη Προστασίας Δεδομένων·

41. υπογραμμίζει ότι η δημιουργία Δικαστηρίου Δημόσιας Διοίκησης της Ευρωπαϊκής Ένωσης προάγει εμφανώς τη δυνατότητα δικαστικού ελέγχου του έργου της OLAF στο πλαίσιο ερευνών που αφορούν τους μόνιμους και μη μόνιμους υπαλλήλους της Κοινότητας·

42. αναμένει ότι ο διευθυντής της OLAF θα φροντίσει για τον αυστηρότερο ποιοτικό έλεγχο των ερευνών που διεξάγουν οι υπάλληλοι της OLAF ·

Προτεραιότητες και προοπτικές όσον αφορά το έργο της OLAF

43. υπενθυμίζει το γεγονός ότι η OLAF διέπεται και αυτή από την αρχή της επικουρικότητας, δηλαδή την αρχή της εστίασης σε τομείς που δεν εμπίπτουν στην αρμοδιότητα των υπηρεσιών των κρατών μελών (έρευνες στο εσωτερικό των θεσμικών οργάνων και οργανισμών καθώς επίσης και έρευνες που αφορούν τις δαπάνες υπό την άμεση διαχείριση της Επιτροπής) ή της αποφυγής της αυτεπάγγελτης ανάληψης ανεπαρκών πρωτοβουλιών·

44. υποστηρίζει τη σύσταση που διατυπώνει το Ευρωπαϊκό Ελεγκτικό Συνέδριο στο σημείο 37 της προαναφερθείσας ειδικής έκθεσής του αριθ. 8/2005 να προσανατολιστούν οι δραστηριότητες της OLAF στο έργο της διεξαγωγής ερευνών·

45. υπενθυμίζει τη διαπίστωση του Ευρωπαϊκού Ελεγκτικού Συνεδρίου στο σημείο 76 της υπ' αριθ. 1/2005 ειδικής έκθεσής του, ότι η εξομοίωση που επί του παρόντος εφαρμόζει η OLAF όσον αφορά τις δραστηριότητες υποστήριξης και συντονισμού με τις έρευνες δυσχεραίνει την αποτελεσματική χρήση πόρων· αναμένει ότι η ηγεσία της OLAF θα φροντίσει στο μέλλον για το σαφή λειτουργικό διαχωρισμό, ο οποίος πρέπει να είναι άμεσα ευδιάκριτος και σε οργανωτικό επίπεδο·

46. χαιρετίζει το γεγονός ότι οι προαναφερθείσες συστάσεις του Ελεγκτικού Συνεδρίου ταυτίζονται με τη θέση που έχει ήδη εκφράσει το Ευρωπαϊκό Κοινοβούλιο με το από 4 Δεκεμβρίου 2003 ψήφισμά του όσον αφορά την έκθεση της Επιτροπής σχετικά με την αξιολόγηση των δραστηριοτήτων της OLAF [13]· συμφωνεί επίσης με το Ελεγκτικό Συνέδριο ότι η επέκταση των δραστηριοτήτων συντονισμού της OLAF όσον αφορά τις υπηρεσίες των κρατών μελών δεν πρέπει να αποβεί εις βάρος των δραστηριοτήτων έρευνας της OLAF·

Καταπολέμηση του λαθρεμπορίου τσιγάρων και της διάθεσης στην αγορά προϊόντων απομίμησης

47. εφιστά την προσοχή στο γεγονός ότι, σύμφωνα με τις εκτιμήσεις των κρατών μελών, το έτος 2004 εξαιτίας του λαθρεμπορίου τσιγάρων εισπράχθηκαν περίπου 418,5 εκατομμύρια ευρώ λιγότερα σε ίδιους πόρους καθώς και ότι η συνολική ζημία ενδέχεται να είναι κατά πολύ μεγαλύτερη· λαμβάνει θορυβημένο γνώση του γεγονότος ότι το ανωτέρω ποσό ισοδυναμεί με διπλασιασμό της ζημίας σε σύγκριση με το έτος 2003 (2003: περίπου 200 εκατομμύρια ευρώ) [14]·

48. διαπιστώνει ότι το έτος 2004 οι αρμόδιες αρχές κατέσχεσαν πάνω από 3,5 δισεκατομμύρια τσιγάρα και ότι από το 2001 το πρόβλημα του λαθρεμπορίου και της διάθεσης στην αγορά προϊόντων απομίμησης έχει αποκτήσει πιο επείγοντα χαρακτήρα·

49. υπογραμμίζει ότι η OLAF υπολογίζει ότι το ύψος της οικονομικής ζημίας εξαιτίας του λαθρεμπορίου τσιγάρων και της διάθεσης στην αγορά προϊόντων απομίμησης από το 2000 και μετά ανέρχεται σε 1,317 δισεκατομμύρια ευρώ·

50. έχει επίγνωση του γεγονότος ότι τα νέα κράτη μέλη στα ανατολικά εξωτερικά σύνορα της Ένωσης αντιμετωπίζουν ιδιαίτερο πρόβλημα όσον αφορά το λαθρεμπόριο τσιγάρων·

51. υπογραμμίζει εκ νέου, στο πλαίσιο αυτό, τη σημασία της συμφωνίας για την καταπολέμηση του λαθρεμπορίου τσιγάρων μεταξύ της Επιτροπής (σε συνεργασία με το Βέλγιο, τη Γερμανία, την Ελλάδα, την Ισπανία, τη Γαλλία, την Ιταλία, το Λουξεμβούργο, τις Κάτω Χώρες, την Πορτογαλία και τη Φινλανδία) και της Philip Morris International (PMI)· επιδοκιμάζει τον επιτυχή τρόπο συνεργασίας της Επιτροπής και της OLAF και χαιρετίζει την αποφασιστική λειτουργική υποστήριξη της ομάδας δράσης από την OLAF όσον αφορά την καταπολέμηση του λαθρεμπορίου τσιγάρων· η συμφωνία προβλέπει μέτρα για τη μακροπρόθεσμη καταπολέμηση του λαθρεμπορίου τσιγάρων ενώ, παράλληλα, επιχειρεί τη ρύθμιση των διαφορών μεταξύ της Κοινότητας και της PMI· η PMI θα καταβάλλει σε χρονικό διάστημα 12 ετών ποσό ύψους 1,25 δισεκατομμυρίων δολαρίων ΗΠΑ περίπου στην Κοινότητα και στα κράτη μέλη·

52. διαπιστώνει με χαρά ότι, από τον Ιούλιο 2004, δέκα τέσσερα κράτη μέλη (Αυστρία, Δανία, Εσθονία, Ιρλανδία, Κύπρος, Λετονία, Λιθουανία, Μάλτα, Πολωνία, Ουγγαρία, Σλοβακία, Σλοβενία, Σουηδία και Τσεχική Δημοκρατία), υπογράφοντας τη συμφωνία, προσχώρησαν στην Κοινότητα και ενώθηκαν με τα αρχικά δέκα κράτη μέλη·

53. ασκεί κριτική στο Ηνωμένο Βασίλειο επειδή είναι το μοναδικό κράτος μέλος που δεν έχει συνυπογράψει τη συμφωνία· καλεί το Ηνωμένο Βασίλειο να υπογράψει τη συμφωνία το συντομότερο δυνατόν·

54. εκφράζει τη λύπη του για το γεγονός ότι η Επιτροπή δεν ήταν έως σήμερα σε θέση να αξιοποιήσει ορθά τα ποσά που κατέβαλε η PMI στο πλαίσιο της συμφωνίας· θεωρεί απαράδεκτο το γεγονός ότι έγιναν μεγαλύτερα, χωρίς όρους, εμβάσματα προς τα κράτη μέλη· η πρακτική αυτή αντιβαίνει στο σκοπό της συμφωνίας, στη χρησιμοποίηση δηλαδή των εν λόγω ποσών για μέτρα καταπολέμησης της απάτης, τα οποία συνιστούν προτεραιότητα για την καταπολέμηση του λαθρεμπορίου τσιγάρων και των πρακτικών πειρατείας/απομίμησης·

55. καλεί τα κράτη μέλη και την Επιτροπή να χρησιμοποιήσουν τα ποσά που έχει καταβάλει η PMI για τη χρηματοδότηση μέτρων για την πρόληψη και την καταπολέμηση του λαθρεμπορίου τσιγάρων, συμπεριλαμβανομένης της πλαστογραφίας·

56. καλεί την Επιτροπή να υποβάλει προτάσεις σχετικά με τη χρησιμοποίηση σημαντικού μέρους των εσόδων αυτών και, εφόσον είναι αναγκαίο, προσχέδιο διορθωτικού προϋπολογισμού καθώς επίσης και προτάσεις για την αντίστοιχη νομική βάση· καλεί την Επιτροπή να υποβάλει έκθεση στο Κοινοβούλιο έως την 1η Δεκεμβρίου 2006 σχετικά με τα ποσά που εισπράχθηκαν στο πλαίσιο της συμφωνίας καθώς και τον καταμερισμό και τη χρησιμοποίησή τους·

57. είναι της γνώμης ότι η σημασία της συμφωνίας με την PMI είναι τόσο μεγάλη ώστε η OLAF και η Επιτροπή θα πρέπει να καταβάλουν κάθε δυνατή προσπάθεια να συνάψουν παρόμοιες συμφωνίες και με άλλους παραγωγούς τσιγάρων που δραστηριοποιούνται σε διεθνές επίπεδο· καλεί την OLAF να υποβάλει έκθεση σχετικά με την πρόοδο που έχει επιτευχθεί στον τομέα αυτό έως την 1η Δεκεμβρίου 2006·

58. καλεί επίσης την Επιτροπή να ενημερώσει το Ευρωπαϊκό Κοινοβούλιο έως την 1η Δεκεμβρίου 2006 σχετικά με την πρόοδο που έχει επιτευχθεί όσον αφορά τις διαπραγματεύσεις σχετικά με τη σύμβαση-πλαίσιο του ΠΟΥ για την καταπολέμηση του καπνίσματος καθώς και τα συναφή πρωτόκολλα·

59. επισημαίνει ότι προσδίδει τόσο μεγάλη σημασία στο ζήτημα του λαθρεμπορίου τσιγάρων και της διάθεσης στην αγορά προϊόντων απομίμησης, ώστε θα συντάξει δική του σχετική έκθεση· εκτός αυτού, θα δοθεί εντολή για διεξαγωγή μελέτης με αντικείμενο τη σημασία του λαθρεμπορίου τσιγάρων και της διάθεσης στην αγορά προϊόντων απομίμησης για τους ίδιους πόρους της Κοινότητας·

Καταπολέμηση της φοροδιαφυγής στον τομέα του ΦΠΑ

60. ανησυχεί σοβαρά για τις οικονομικές ζημίες που προκαλούν οι λεγόμενοι "αφανείς έμποροι"· το γερμανικό ινστιτούτο οικονομικών ερευνών υπολόγισε ότι η απώλεια εθνικών εσόδων ΦΠΑ για τα έτη 2003 έως 2005 ανέρχεται σε 17 έως 18 δισεκατομμύρια ευρώ ανά έτος· τα κράτη μέλη θεωρούν σε γενικές γραμμές ότι η ζημία τους ανέρχεται περίπου στο 10 % των ετήσιων εσόδων τους ΦΠΑ· το ένα τρίτο των ζημιών οφείλεται στο διασυνοριακό "αφανές εμπόριο"·

61. υπενθυμίζει ότι μόνον τα πραγματικά έσοδα μπορούν να χρησιμοποιηθούν για την είσπραξη των ιδίων πόρων που προέρχονται από το φόρο επί της προστιθεμένης αξίας·

62. χαιρετίζει το γεγονός ότι το Ελεγκτικό Συνέδριο [15] θα υποβάλει σε έλεγχο τη συνεργασία των διοικητικών αρχών όσον αφορά τη χρήση του ΦΠΑ στις ενδοκοινοτικές εμπορικές συναλλαγές, συμπεριλαμβανομένης της καταπολέμησης της απάτης στον τομέα του ΦΠΑ από τους λεγόμενους "αφανείς εμπόρους" [16]·

63. χαιρετίζει επίσης το γεγονός ότι η Επιτροπή έδωσε εντολή για σύνταξη μελέτης σχετικά με την καταπολέμηση της απάτης στον τομέα του ΦΠΑ και καλεί την Επιτροπή να υποβάλει, μετά την ολοκλήρωση της μελέτης, σχετικό αντίγραφο στην Επιτροπή Ελέγχου του Προϋπολογισμού·

Εσωτερικές πολιτικές

64. διαπιστώνει με ανησυχία ότι το Ευρωπαϊκό Ελεγκτικό Συνέδριο στο σημείο 6.4 της ετήσιας έκθεσης για το 2004 επισημαίνει και πάλι —όπως εδώ και χρόνια— την ύπαρξη αδύνατων σημείων στα συστήματα επιτήρησης και ελέγχου των εσωτερικών πολιτικών, γεγονός που έχει ως αποτέλεσμα τον μη έγκαιρο εντοπισμό λαθών στο επίπεδο των δικαιούχων· παράλληλα, ο αριθμός των ελέγχων το 2004 μειώθηκε σε σύγκριση με το 2003· καλεί την Επιτροπή, να υποβάλει πρόταση σχετικά με τον τρόπο εξάλειψης των αδυναμιών αυτών·

65. εκφράζει τη λύπη του για το γεγονός ότι η Επιτροπή δεν έχει καταρτίσει έως τώρα μια εσωτερική μαύρη λίστα —η οποία να καλύπτει όλες τις γενικές διευθύνσεις και όλες τις διευθύνσεις της ίδιας ΓΔ— των εταιρειών και των θυγατρικών τους, καθώς και των εργαστηρίων που συμμετέχουν στα προγράμματα Έρευνας και Ανάπτυξης, οι οποίες κρίθηκαν ένοχες απάτης κατόπιν εσωτερικού ελέγχου, ελέγχου της OLAF ή από τακτικά δικαστήρια· εκφράζει την πεποίθηση ότι μια τέτοια λίστα αποτρέπει το ενδεχόμενο να εξασφαλίσει μια εταιρεία, ένα εργαστήριο ή ένα άλλο όργανο κοινοτική χρηματοδότηση από άλλες διευθύνσεις εκτός από αυτές στις οποίες ανακαλύφθηκε η απάτη·

Μέτρα της Επιτροπής σε συνέχεια του ψηφίσματος του Ευρωπαϊκού Κοινοβουλίου, της 7ης Ιουνίου 2005, σχετικά με την προστασία των οικονομικών συμφερόντων των Κοινοτήτων και την καταπολέμηση της απάτης [17]

66. λαμβάνει υπόψη ότι η Επιτροπή υπέβαλε στις 20 Οκτωβρίου 2005 στο Ευρωπαϊκό Κοινοβούλιο έκθεση σχετικά με τη χρησιμοποίηση "μαύρων καταλόγων" στον αγροτικό τομέα·

67. λαμβάνει υπόψη την απάντηση της Επιτροπής όσον αφορά το σημείο 25 του ψηφίσματος σχετικά με την ανάκτηση υπερβολικών ή αχρεωστήτως καταβληθέντων ποσών· ωστόσο δεν θεωρεί την απάντηση ικανοποιητική· για το λόγο αυτό τονίζει τα εξής:

- είναι σημαντικό να αναγνωρισθεί ότι η πρόοδος στον τομέα αυτό οφείλεται στην πίεση που άσκησε το Ευρωπαϊκό Κοινοβούλιο·

- το Ευρωπαϊκό Κοινοβούλιο αποδίδει ιδιαίτερη σημασία στο ζήτημα αυτό και, για το λόγο αυτό, θα συντάξει δική του έκθεση για το θέμα·

- χαιρετίζει το γεγονός ότι το έτος 2004 η Επιτροπή προέβη σε δειγματοληπτικούς ελέγχους των διαδικασιών ανάκτησης των κρατών μελών· χαιρετίζει επίσης, στο πλαίσιο αυτό, το γεγονός ότι η Επιτροπή απέρριψε το 50 % των αιτήσεων για κατάργηση απαιτήσεων επιστροφής προς ανάκτηση· το ποσοστό αυτό αντιστοιχεί σε 35,46 εκατομμύρια ευρώ, τα οποία πρέπει να εισπράξουν τα κράτη μέλη·

- στον αγροτικό τομέα απομένουν ακόμη να εισπραχθούν 63,76 εκατομμύρια ευρώ από το έτος 2004· πέραν των ανωτέρω, υπάρχουν οφειλόμενα ποσά από προηγούμενα έτη της τάξεως των 2078 εκατομμυρίων ευρώ· ποσό ύψους 811 εκατομμυρίων ευρώ εκκρεμεί ενώπιον δικαστηρίων·

- στον τομέα των διαρθρωτικών ταμείων πρέπει να εισπραχθούν από το έτος 2004 357,4 εκατομμύρια ευρώ ακόμη (συν 40,5 εκατομμύρια από το ταμείο συνοχής)· υπάρχουν επίσης οφειλόμενα ποσά της τάξεως των 689,2 εκατομμυρίων ευρώ από προηγούμενα έτη·

- υπογραμμίζει την πρωταρχική ευθύνη των κρατών μελών όσον αφορά την ταχεία και αποτελεσματική ανάκτηση απολεσθεισών πιστώσεων προϋπολογισμού· εκφράζει τη λύπη του για το γεγονός ότι έως σήμερα τα κράτη μέλη δεν έχουν ανταποκριθεί επαρκώς στην υποχρέωση αυτή και ιδιαίτερα για το γεγονός ότι εκπληρώνουν ελλιπώς την υποχρέωσή τους για υποβολή σχετικής έκθεσης στην Επιτροπή·

- υποβάλλει ερώτημα σχετικά με την απόκριση των κρατών μελών στις επιστολές της Επιτροπής σύμφωνα με τις οποίες τα κράτη μέλη οφείλουν να ανακτήσουν 650 εκατομμύρια ευρώ [18]·

- διερωτάται εάν η OLAF και η Γενική Διεύθυνση Γεωργίας και Αγροτικής Ανάπτυξης (ΓΔ AGRI) έχουν συμφωνήσει για καταμερισμό εργασίας σύμφωνα με τον οποίο η OLAF θα είναι στο μέλλον αρμόδια για τις έρευνες ενώ η ΓΔ AGRI θα είναι αρμόδια για την ανάκτηση πόρων [19]·

68. επικρίνει το γεγονός ότι η Επιτροπή παρέλειψε να υποβάλει έως την 1η Σεπτεμβρίου 2005 κατάλογο όλων των συμβάσεων που είχαν συναφθεί έως το 2000 με φορείς προμηθειών· ο εν λόγω κατάλογος θα περιελάμβανε στοιχεία σχετικά με τη διάρκεια των συμβάσεων, τη διαδικασία ανάθεσής τους και το ύψος των εκάστοτε πληρωμών·

69. υπενθυμίζει στην OLAF να συνεχίσει τον διάλογο που ξεκίνησε το Νοέμβριο του 2004 σχετικά με το είδος των πληροφοριών στις οποίες έχει πρόσβαση το Κοινοβούλιο στο πλαίσιο των εργασιών του, σύμφωνα με τη σχετική προθυμία που εξέφρασε με την από 30 Ιουνίου 2005 επιστολή της· στόχος πρέπει να είναι η εξεύρεση τρόπου σύμφωνα με τις νομοθετικές διατάξεις, ιδίως και του άρθρου 12, παράγραφος 3, του κανονισμού της OLAF, για την εκπλήρωση των αρμοδιοτήτων ελέγχου του Ευρωπαϊκού Κοινοβουλίου και παράλληλη προστασία της εμπιστευτικότητας των ερευνών της OLAF· αναμένει ότι η OLAF θα υποβάλει γραπτές προτάσεις στην Επιτροπή Ελέγχου του Προϋπολογισμού έως την 1η Σεπτεμβρίου 2006·

70. επικρίνει το γεγονός ότι οι πληροφορίες για την υπόθεση της Eurostat που διαβίβασε η Επιτροπή στις 12 Απριλίου 2006 έχουν πολύ γενικό χαρακτήρα· ζητεί λεπτομερείς πληροφορίες ιδίως σε ό,τι αφορά τις χρηματοοικονομικές επιπτώσεις των ατασθαλιών (απολεσθέντα ποσά, ποσά που δαπανήθηκαν αντικανονικώς, εκτιμήσεις εισπρακτέων ποσών και εκδοθέντων ενταλμάτων είσπραξης, πραγματικώς εισπραχθέντα ποσά, ποσά που πρέπει να εισπραχθούν, παραγραφέντα ποσά) και την παραβίαση των κανόνων περί δημοσίων συμβάσεων, ειδικότερα δε σε σχέση με τις μη δευτερευόντως ανατεθείσες έως την 1η Οκτωβρίου 2006 συμβάσεις (κατάσταση δικαιούχων παρόμοιων συμβάσεων, ενεχόμενα ποσά, διαπιστωθείσες παρατυπίες)·

71. εκφράζει τη λύπη του για γεγονός ότι έως σήμερα η Επιτροπή δεν έχει συντάξει επισκόπηση από την οποία να προκύπτει ποιες διεθνείς συμβουλευτικές επιχειρήσεις δραστηριοποιούνταν στους τομείς των άμεσων δαπανών για την Επιτροπή [20]· αναμένει ότι η σχετική επισκόπηση θα υποβληθεί έως την 1η Νοεμβρίου 2006· παράλληλα καλεί την Επιτροπή να ασκήσει πίεση στα κράτη μέλη για τη διαβίβαση στοιχείων αναφορικά με τον τομέα των έμμεσων δαπανών·

72. δεν είναι ικανοποιημένο από τις ασαφείς πληροφορίες που υπέβαλε η Επιτροπή σχετικά με την ανακαίνιση του κτιρίου Berlaymont· διερωτάται εάν υπήρξαν παρατυπίες εκ μέρους τρίτων και ποια διοικητικά μέτρα ελήφθησαν στο εσωτερικό της Επιτροπής·

73. εκφράζει την έντονη ανησυχία του για τις καταγγελίες για εικαζόμενα υπέρογκα ποσά που έχει καταβάλει το Κοινοβούλιο στις πληρωμές ενοικίου στον δήμο του Στρασβούργου για τα κτήρια του Κοινοβουλίου SDM και WIC και στην τιμή αγοράς των ίδιων κτηρίων· είναι αποφασισμένο να εξετάσει τους εν λόγω ισχυρισμούς ερευνώντας ενεργά το θέμα με έγκαιρο, αυστηρό και διαφανή τρόπο προκειμένου να διασφαλιστεί ότι τα οικονομικά συμφέροντα της Ευρωπαϊκής Ένωσης, καθώς και των ευρωπαίων φορολογούμενων διαφυλάσσονται επαρκώς·

74. χαιρετίζει το γεγονός ότι η Επιτροπή διέκοψε στα τέλη του έτους 2005 τις επιστροφές κατά την εξαγωγή για ζώντα ζώα που προορίζονται για σφαγή· λαμβάνει παράλληλα υπόψη ότι πρέπει να ανακτηθούν αχρεωστήτως καταβληθείσες επιστροφές κατά την εξαγωγή ύψους 218560 ευρώ από το έτος 2004 (2003: 58680 ευρώ)·

Διάφορα επιμέρους θέματα

75. χαιρετίζει τη συζήτηση σχετικά με τις αρμοδιότητες του ευρωπαίου νομοθέτη στον τομέα του ποινικού δικαίου, η οποία άρχισε εκ νέου βάσει της απόφασης του Δικαστηρίου των Ευρωπαϊκών Κοινοτήτων της 13ης Σεπτεμβρίου 2005 [21]· υπογραμμίζει ότι, εν αντιθέσει με την προσέγγιση της Επιτροπής [22], θεωρεί απαραίτητη τη μεμονωμένη εξέταση των τρεχουσών νομοθετικών προτάσεων· εμμένει στην άποψή του ότι το σχέδιο οδηγίας για την ποινική προστασία των οικονομικών συμφερόντων της Κοινότητας πρέπει να βασισθεί στο άρθρο 280 της Συνθήκης [23]· καλεί το Συμβούλιο να εγκαταλείψει την αρνητική στάση του ως προς την ενίσχυση της ποινικής προστασίας των οικονομικών συμφερόντων της Κοινότητας και να ξεκινήσει την πρώτη ανάγνωση·

76. εκφράζει την ανησυχία του, ενώπιον του παρόντος κινδύνου της γρίπης των πτηνών, ότι αναδύεται νέα τάση η οποία περιλαμβάνει την παράνομη εισαγωγή κρέατος πουλερικών από χώρες απαγορευμένες από την Ευρωπαϊκή Ένωση (ιδίως την Κίνα)· καλεί την Επιτροπή να παράσχει στο Κοινοβούλιο έως την 31η Οκτωβρίου 2006 λεπτομερείς πληροφορίες σχετικά με περιπτώσεις απάτης κατά την εισαγωγή κρέατος πουλερικών που καταγγέλθηκαν μέσω του συστήματος έγκαιρης προειδοποίησης για τα τρόφιμα και τις ζωοτροφές (RASFF) από τις αρχές του 2004· καλεί την Επιτροπή και την OLAF να λάβουν όλα τα απαραίτητα μέτρα το συντομότερο δυνατόν·

*

* *

77. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στο Δικαστήριο, στο Ελεγκτικό Συνέδριο, στην επιτροπή εποπτείας της OLAF και στην OLAF.

[1] http://europa.eu.int/comm/anti_fraud/reports/olaf/2004/en.pdf

[2] ΕΕ C 301 της 30.11.2005, σ. 1.

[3] Βλ. το έγγραφο εργασίας των υπηρεσιών της Επιτροπής SEC(2005)0974, πίνακες 1.2. και 1.8.

[4] Η οικονομική ζημία όλων των περιπτώσεων που εξέτασε η OLAF και ο προηγούμενός της οργανισμός εκτιμάται ότι ανέρχεται σχεδόν στα 5,8 δισεκατομμύρια ευρώ.

[5] ΕΕ L 136 της 31.5.1999, σ. 1.

[6] Γνωμοδότηση αριθ. 8/2005 του Ευρωπαϊκού Ελεγκτικού Συνεδρίου για την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με την αμοιβαία διοικητική συνδρομή για την προστασία των οικονομικών συμφερόντων της Κοινότητας κατά της απάτης και οποιασδήποτε άλλης παράνομης δραστηριότητας, (ΕΕ C 313 της 9.12.2005, σ. 1).

[7] ΕΕ L 292 της 15.11.1996, σ. 2.

[8] ΕΕ L 312 της 23.12.1995, σ. 1.

[9] Πρόταση της Επιτροπής, της 20ής Ιουλίου 2004, για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με την αμοιβαία διοικητική συνδρομή για την προστασία των οικονομικών συμφερόντων της Κοινότητας κατά της απάτης και οποιασδήποτε άλλης παράνομης δραστηριότητας (COM(2004)0509).

[10] Ειδική έκθεση αριθ. 1/2005 σχετικά με τη διαχείριση της Ευρωπαϊκής Υπηρεσίας Καταπολέμησης της Απάτης (OLAF), συνοδευόμενη από τις απαντήσεις της Επιτροπής (ΕΕ C 202 της 18.8.2005, σ. 3).

[11] Βλ. άρθρο 11, παράγραφος 1, πρώτο εδάφιο, του κανονισμού (ΕΚ) αριθ. 1073/1999.

[12] Υπόθεση Τ-309/03, Camós Grau κατά Επιτροπής (δεν έχει ακόμη δημοσιευθεί στη Συλλογή Νομολογίας).

[13] ΕΕ C 89 E της 14.4.2004, σ. 153.

[14] Τα εν λόγω ποσά προκύπτουν από εκτιμήσεις. Ο υπολογισμός βασίζεται σε αναφορές 24 κρατών μελών σχετικά με ποσότητες τσιγάρων που κατασχέθηκαν. Η OLAF θεωρεί ότι μόνον το 10 % των λαθραίων εμπορευμάτων έχει κατασχεθεί.

[15] Βλ. το πρόγραμμα εργασίας του Ευρωπαϊκού Ελεγκτικού Συνεδρίου για το 2006 της 10.1.2006, σ. 3.

[16] Ο έλεγχος αφορά την εφαρμογή του κανονισμού (ΕΚ) αριθ. 1798/2003 του Συμβουλίου, της 7ης Οκτωβρίου 2003, για τη διοικητική συνεργασία στον τομέα του φόρου προστιθεμένης αξίας και την κατάργηση του κανονισμού (ΕΟΚ) αριθ. 218/92 (ΕΕ L 264 της 15.10.2003, σ. 1). Κανονισμός όπως τροποποιήθηκε με τον κανονισμό (ΕΚ) αριθ. 885/2004 του Συμβουλίου (ΕΕ L 168 της 1.5.2004, σ. 1).

[17] ΕΕ C 124 Ε της 25.5.2006, σ. 232.

[18] Βλ. σημείο 16 του προαναφερθέντος ψηφίσματος της 7ης Ιουνίου 2005.

[19] Βλ. σημείο 10 του προαναφερθέντος ψηφίσματος της 7ης Ιουνίου 2005.

[20] Βλ. σημείο 73 του ανωτέρω ψηφίσματός του της 7ης Ιουνίου 2005.

[21] Υπόθεση C-176/03, Επιτροπή κατά Συμβουλίου (Συλλογή 2005, Ι-7879).

[22] Βλ. την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για τις επιπτώσεις της απόφασης του Δικαστηρίου της 13.9.05 (C-176/03 Επιτροπή κατά Συμβουλίου) (COM(2005)0583).

[23] Βλ. θέση του Ευρωπαϊκού Κοινοβουλίου, της 29ης Νοεμβρίου 2001, σχετικά με την πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την ποινική προστασία των οικονομικών συμφερόντων της Κοινότητας (ΕΕ C 153 E της 27.6.2002, σ. 253) καθώς επίσης και το προαναφερθέν ψήφισμα της 4ης Δεκεμβρίου 2003.

--------------------------------------------------